liefde Archives - wordfortoday
Respekteer, moenie verwerp nie
1 Korintiërs 9:22 NLV
Vir enige verhouding om te werk, moet ons mekaar se verskille aanvaar. In ons familie moet ons mekaar se unieke perspektiewe respekteer. Ons hoef nie oor elke kwessie saam te stem nie, maar ons moet altyd die ander persoon se uitgangspunt probeer verstaan. Paulus het dit gedoen. ‘…Ek het my met almal vereenselwig…’ Sommige van ons wat sê dat ons Christus volg, vind dit moeilik om sienings en waardes wat van ons s’n verskil, te aanvaar. Ons dink dat ‘kompromie’ ‘n vuil woord is. Sommige van ons het van die immoreelste lewens na geloof in Christus gedraai, en tog sal ons nie na ons redding met enigiemand assosieer wat nie met ons nuutgevonde waardes saamstem nie. Soms val ons families uitmekaar omdat ons ons opinies op die mense vir wie ons lief is, probeer afdwing. Wat ‘n vreeslike misbruik van Christenskap! Jesus het nie die mense wat hom gekruisig het veroordeel nie; Hy het gebid, ‘…Vader, vergewe hulle, want hulle besef nie wat hulle doen nie!..’ (Lukas 23:34 NLV). Hy het hulle nie as moreel sleg gesien nie, maar as geestelik blind. Hy het vir sy dissipels gesê, ‘Niemand kan na My toe kom as die Vader wat My gestuur het, hom nie na My toe laat kom nie…’ (Johannes 6:44 NLV). Dis ons werk om mense lief te hê en dis God se werk om hulle te verander. Hou dus op om te probeer doen wat net God kan doen! As jy geduldig in jou verhoudings belê, ander mense se perspektiewe respekteer en goeie sade saai, sal jy in die langtermyn ‘n goeie oes kry. Jou liefde, nie die krag van jou argument nie, kan hoop gee aan die stukkendste mense tussen ons en dat daar genesing is vir die gebreekte plekke van die menslike siel.
Sielskos: Jes 17-21; Joh 6:1-15; Ps 127; Spr 27:25-27
Geduld, liefde en aanmoediging
Psalm 73:2 NLV
As jy Asaf, wat sommige van die Psalms geskryf het, ontmoet, sou jy heel waarskynlik gedink het dat hy nie probleme van ‘n dag oud gehad het nie. Jy sou egter verkeerd gewees het: ‘Maar my voet het byna gestruikel. Ek het my vastrapplek byna verloor.’ Aan die einde van die psalm doen hy egter ‘n ommeswaai en skryf, ‘My liggaam en my hart kan kwyn, maar God is my blywende krag en my erfdeel vir altyd’ (vers 26 NLV). Ten spyte van sy probleme, het hy gekies om woorde van bemoediging te spreek. Wanneer jy die geleentheid het om iemand te bemoedig, doen dit. Jy weet nooit waardeur ‘n persoon gaan nie – of hulle nou in ‘n pondok of ‘n paleis woon. Hier is ‘n belangrike beginsel om in gedagte te hou: Mense neig om te word wat die belangrikste mense in hulle lewens van hulle dink! Dink dus die beste, glo die beste en spreek die beste tot hulle. Jy sê, ‘Maar hulle moet ophou om dieselfde simpel foute te maak!’ Verandering gebeur in sentimeters, nie kilometers nie. Selfs wanneer dit eenvoudig lyk, is dit selde maklik. Die enigste manier om ou gewoontes te verbreek, is om nuwe gewoontes te vorm, wat tyd en oefening neem – en sommer baie daarvan. Jy kan nie net een keer vir iemand iets sê en verwag dat hulle dit onmiddellik gaan snap nie; hulle moet dit oor en oor hoor voordat hulle die aanpassing kan maak. Hoe jy dit vir hulle sê kan ook bepaal of hulle vries, of bo die struikelblok uitstyg. Wees aanhoudend. Moet nooit opgee om hulle te probeer help om te verbeter nie. Erken elke stap van vordering wat hulle maak. Die manier om blywende resultate te kry, is deur geduld, liefde en aanmoediging.
Sielskos: 2 Kron 22-24; Mark 7:1-13; Ps 119:129-136; Spr 22:8-10
Psalm 103:2 NLV
Hy het so depressief gelyk waar hy op die park se bankie gesit het, dat ‘n polisieman hom probeer troos het. ‘Is iets verkeerd?’ ‘Ja,’ het die man geantwoord. “‘n Paar maande terug het my oupa vir my R500 000 en ‘n paar olieputte nagelaat.” ‘Dit klink nie na iets om oor ontsteld te wees nie,’ het die polisieman gesê. ‘Ja, maar jy ken nie die hele storie nie. Verlede maand het my oom my R1 000 000 nagelaat.’ Die polisieman het sy kop geskud. ‘Ek verstaan nie. Hoekom is jy so ongelukkig?’ Die man het geantwoord. ‘Sover het niemand nog hierdie maand vir my iets nagelaat nie!’ Daar is sekere mense wat ongelukkig is, maak nie saak wat hulle het nie. Die Psalmdigter wys ons hoe om ‘n ondankbare houding te oorkom deur ‘n gees van dankbaarheid aan te neem. ‘Ek wil die Here prys en nie sy goeie dade vergeet nie.’ Om te dink en om dankie te sê gaan hand aan hand. Herinneringe is ‘n katalisator vir danksegging. Die Psalmdigter moedig ons aan om drie dinge te doen: Eerstens, dink aan wat God ons gegee het – sy vergifnis, genesing, beskerming, verlossing, liefde en barmhartigheid (sien verse 1-5). Tweedens, dink aan wat God ons nie gegee het nie – die straf wat ons sonde verdien (sien verse 8-12). Derdens, dink aan wat God ons nog gaan gee. ‘Maar die liefde van die Here is altyd daar vir hulle wat Hom dien’ (vers 17 NLV). God aanvaar jou wanneer jy op Christus se optrede vertrou, nie op jou eie nie. Kyk dus elke oggend in die spieël en sê, ‘Ek wil die Here prys en nie sy goeie dade vergeet nie.’
Sielskos: 2 Sam 22:31-24:25; Mat 26:47-56; Ps 146; Spr 18:23-24
Jakobus 3:16 DB
Die apostel Paulus skryf: ‘Maak my dan nou heeltemal bly deur eensgesind te wees – één in liefde, één in hart en één in doel. Moet niks uit selfsug doen of om daarmee te spog nie. Wees eerder nederig deur van jou medegelowiges meer te dink as van jouself. Julle moenie net elkeen na sy eie belange omsien nie, maar ook na mekaar se belange’ (Filippense 2:2-4 NLV). Onenigheid veroorsaak chaos in verhoudings. Jakobus wys uit: ‘…Want waar jaloesie is, of iemand wat net in homself belangstel en ander niks gun nie, kan mense nie in vrede saamleef nie…’ Wees dus op die uitkyk vir onenigheid! Smoor dit in die kiem die oomblik wat dit sigbaar word! ‘Wees baie versigtig dat niemand van julle uitsak en God se onverdiende goedheid verspeel nie. Moenie dat daar onder julle ‘n giftige loot opskiet wat moeilikheid veroorsaak en baie aansteek nie’ (Hebreërs 12:15 NLV). As jy vandag in God se seën wil wandel, probeer om in harmonie met ander saam te lewe. Is dit altyd maklik? Nee, maar hoe gouer jy leer om dit te doen, hoe beter sal dinge vir jou gaan. Wanneer God jou aanmoedig om die ander wang te draai of aan die kortste ent te trek, gebruik sy genade en doen dit. Bid: ‘Here, gee my U wysheid in hierdie situasie.’ Hy sal dit doen. ‘Maar die wysheid wat van Bo kom, is in die eerste plek suiwer. Verder is dit vredeliewend, inskiklik, bedagsaam. Dit is bereid om deernis te bewys, en het goeie gevolge. Dit diskrimineer nooit en is altyd opreg. Die vredemakers saai saad van vrede; hulle oes omdat hulle reg lewe voor God’ (Jakobus 3:17-18 NLV). As jy God se seën in jou lewe wil ervaar, vermy onenigheid.
Sielskos: 2 Sam 3:22-7:17; Mat 25:14-30; Ps 118:1-9; Spr 18:4-6